Eelnõu 15.08.2024

Esitaja: volikogu kultuuri- ja spordikomisjon

Ettekandja: komisjoni esimees

Tarmo Tagamets



**KANEPI VALLAVOLIKOGU**

**MÄÄRUS**

Kanepi 15.08.2024 nr 1-2/…

**Kanepi Seltsimaja põhimäärus**

Määrus kehtestatakse kohaliku omavalitsuse korralduse seaduse § 22 lõike 1 punkti 34 ja rahvaraamatukogu seaduse § 6 lõike 1 alusel.

**1. peatükk**

**Üldsätted**

**§ 1. Reguleerimisala**

Käesolev põhimäärus sätestab Kanepi Seltsimaja ülesanded, juhtimise korralduse, juhi õigused ja kohustused, Kanepi Seltsimaja struktuuri ning muud tegevuse korraldamise olulised küsimused.

**§ 2.** **Õiguslik seisund ja teeninduspiirkond**

(1) Kanepi Seltsimaja (edaspidi seltsimaja) on Kanepi Vallavalitsuse (edaspidi vallavalitsus) hallatav asutus, mis lähtub oma tegevuses käesolevast põhimäärusest, volikogu ja vallavalitsuse õigusaktidest, Eesti Vabariigi seadustest ja nende alusel antud õigusaktidest.

(2) Seltsimaja täidab Kanepi valla kultuurivaldkonna koordineerimise ülesandeid.

(3) Seltsimaja juriidiline aadress on A. Weizenbergi 31 Kanepi alevik, Kanepi vald 63101 Põlvamaa.

(4) Seltsimaja teeninduspiirkonnaks on Kanepi valla haldusterritoorium.

**§ 3. Sümboolika**

(1) Seltsimajal on õigus kasutada Kanepi valla sümboolikat.

(2) Seltsimaja võib kasutada oma sümboolikat, mille kujunduse ja kasutamise korra kehtestab juhataja käskkirjaga, kooskõlastades sümboolika enne kehtestamist vallavalitsusega.

**2. peatükk**

**Tegevuse eesmärk ja ülesanded**

**§ 4. Tegevuse eesmärk**

(1) Seltsimaja tegevuse eesmärk on Kanepi valla kultuurivaldkonna korraldamine ühtsetel alustel, võimaluste loomine rahvakultuuriga tegelemiseks ja sellest osa saamiseks, arvestades seejuures paikkondliku kultuuriruumi eripära ja traditsioone. Samuti on seltsimaja tegevuse eesmärk elukestva õppe ja enesetäiendamise võimaldamine ning vaba aja veetmise võimaluste pakkumine nii kultuuri kui ka meelelahutuse valdkonnas.

(2) Seltsimaja kaasab tegevuste elluviimisse valla teisi kultuuriasutusi.

**§ 5. Ülesanded**

Seltsimaja põhiülesanded on:

1) võimaluste loomine rahvakultuuri ning kohalike traditsioonide säilitamiseks ja edendamiseks;

2) Kanepi valla ülese kultuuritöö korraldamine, koordineerimine ja arendamine;

3) Kanepi valla kultuurikalendri koostamine koostöös valla teiste kultuuriasutustega;

4) riiklike pühade ning Kanepi valla tähtpäevade tähistamise organiseerimine;

5) taidlus- ja huvialaringide tegevuseks võimaluste loomine, nende tegevuse koordineerimine;

6) kultuuriürituse, näituste, väljapanekute ja professionaalse kunsti vahendamise korraldamine;

7) eakate seltsingute tegevuse toetamine;

8) tasuliste teenuste osutamine, kui need ei takista teiste põhiülesannete täitmist.

**3. peatükk**

**Töökorraldus ja juhtimine**

**§ 6. Seltsimaja juhtimine**

(1) Seltsimaja tööd juhib juhataja. Juhataja vaba ametikoha täitmiseks korraldatakse avalik konkurss. Töölepingu juhatajaga sõlmib vallavanem.

(2) Seltsimaja töötajate koosseisu kinnitab juhataja ettepanekul vallavalitsus.

(3) Seltsimaja juhataja:

1) juhib seltsimaja, tagades põhimääruses ettenähtud ülesannete täitmise ja kannab vastutust seltsimaja üldseisundi, varade säilimise, arengu ja rahaliste vahendite õiguspärase kasutamise eest;

2) tegutseb seltsimaja nimel ja esindab seda ilma täiendavate volitusteta kõigis riigi- ja omavalitsusasutustes ning suhetes teiste füüsiliste ja juriidiliste isikutega;

3) teostab tehinguid põhimääruses sätestatud ülesannete täitmiseks vallaeelarves selleks ettenähtud vahendite piires;

4) sõlmib, muudab ja lõpetab seltsimaja töötajatega töösuhteid reguleerivaid lepinguid, kinnitab töötajate tööjuhendid ja teostab teisi tööandja õigusi ja kohustusi vastavuses töösuhteid reguleerivate õigusaktidega;

5) korraldab seltsimaja tervisekaitse-, tööohutuse-, töötervishoiu- ja tuleohutuse jms nõuetest kinnipidamist;

6) esitab seltsimaja eelarve kavandi ning vastutab kinnitatud eelarve täitmise eest;

7) teeb vallavalitsusele ettepanekuid seltsimajaga seotud küsimuste paremaks lahendamiseks, elanike vaba aja kultuuriliseks korraldamiseks ja vastavate tingimuste loomiseks;

8) täidab muid õigusaktidest, käesolevast põhimäärusest ja ametijuhendist tulenevaid kohustusi.

**4. peatükk**

**Vara, finantseerimine, aruandlus ja järelevalve**

**§ 7. Varad ja eelarve**

(1) Seltsimaja vara moodustavad seltsimajale sihtotstarbeliseks valdamiseks, kasutamiseks ja käsutamiseks antud maa, hooned, rajatised, seadmed, inventar, muu vara ja eelarvevahendid. Seltsimaja võib enda valduses oleva varaga sooritada tehinguid üksnes volikogu õigusaktidega sätestatud korras.

(2) Seltsimajal on oma eelarve valla eelarve osana.

(3) Seltsimaja finantseeritakse vallaeelarvest, riigieelarvelistest eraldistest ja tema põhitegevusega seotud tasulistest teenustest.

(4) Seltsimaja raamatupidamisarvestust ja aruandlust korraldab vallavalitsus.

(5) Seltsimaja ruume saavad ürituste jaoks tasuta kasutada valla asutused, volikogu, vallavalitsus, regulaarselt tegutsevad ringid ja vallaelanikele hariva sisuga teabepäevade läbiviijad.

(6) Seltsingutel, mittetulundusühingutel, külaelanikel ja teistel soovijatel on võimalik kasutada seltsimaja ruume kokkuleppel seltsimaja juhatajaga.

(7) Seltsimaja ruumide kasutamise eeskirja ja ruumide kasutamist reguleeriva hinnakirjaga kinnitab vallavalitsus.

**§ 8. Aruandlus ja kontroll**

(1) Seltsimaja esitab oma tegevuse kohta finants- ja statistilisi aruandeid õigusaktidega kehtestatud ulatuses ja korras.

(2) Järelevalvet seltsimaja tegevuse üle teostab vallavalitsus õigusaktidega kehtestatud korras.

(3) Teenistuslikku järelevalvet juhataja tegevuse seaduslikkuse ja otstarbekuse üle teostab vallavalitsus.

**5. peatükk**

**Ümberkorraldamine ja tegevuse lõpetamine**

**§ 9. Seltsimaja põhimääruse kinnitamine, muutmine ja täiendamine**

Seltsimaja põhimääruse kinnitab, muudab, täiendab ja tunnistab kehtetuks vallavolikogu.

**§ 10. Seltsimaja ümberkorraldamine või tegevuse lõpetamine**

(1) Seltsimaja ümberkorraldamise või tegevuse lõpetamise otsustab volikogu.

(2) Tegevuse lõpetanud seltsimaja õigused ja kohustused, sealhulgas vara ja dokumentatsiooni säilitamine, lähevad üle vallavalitsusele või selle poolt määratud asutusele.

**6. peatükk**

**Rakendussätted**

**§ 11. Määruse kehtetuks tunnistamine**

Tunnistada kehtetuks Kanepi Vallavolikogu 25.08.2011 määrus nr 12 „Kanepi Seltsimaja põhimäärus“.

**§ 12. Määruse jõustumine**

Määrus jõustub 01.01.2025.

Piret Rammul

volikogu esimees